钦定古今图书集成/理学汇编/文学典/第180卷 > 《董其昌论文》 > 《离》
## 钦定古今图书集成/理学汇编/文学典/第180卷 > 《董其昌论文》 > 《离》

文字最忌排行，贵在错综其势。散能合之，合能散之，
离者散也。《左氏晋语》云：“太子之善，在于早谕教与选
左右。”早谕教，选左右，是两事也。贾谊《政事疏》却云：“心
未滥而先谕教，则化易成也。开于道术智谊之指，则
教之力也。”此是早谕教。下云：“若其服习积贯，则左右
而已。夫胡粤之人，生而同声，嗜欲不异，及其长而成
俗，累数译而不能相通，行者虽死而不相为者，则教
习然也。”此是选左右，以此二事离作两段，全不排比自六朝以后，皆画段为文，少此气味矣。时文如“出门
如见大宾”四句，主敬行恕，后来印板也。陶石篑作此
题，先将“出门”“使民”二句相对，却用一过文，另做“己所
不欲”，破板为活。又如《索隐》《行怪》全章，庚辰会试卷讲
至末节，却以“君子依乎中庸”对“遁世不见知而不悔”，
虽一串做，总有痕迹。惟刘廷兰讲四比云：“故君子之
依乎中庸也，择之也精而依之以为知者，不惑于似
是之非；守之也一而依之以为行者，不淆于他岐之
惑。由是而遁于世焉，吾安之而已；由是而不见知乎
人焉，吾弗悔而已。”深“得离之趣。”